C 152/192
HR
Službeni list Europske unije
6.4.2022.
Mišljenje Europskog gospodarskog i socijalnog odbora o Prijedlogu uredbe Europskog parlamenta i Vijeća o izmjeni Uredbe (EU) 2018/841 u pogledu područja primjene, pojednostavnjenja pravila o usklađenosti, utvrđivanja ciljeva država članica za 2030.
i obvezivanja na zajedničko postizanje klimatske neutralnosti do 2035.
u sektoru korištenja zemljišta, šumarstva i poljoprivrede i Uredbe (EU) 2018/1999 u pogledu poboljšanja praćenja, izvješćivanja, praćenja napretka i preispitivanja (COM(2021) 554 final) (2022/C 152/32)
Izvjestitelj: Anastasis YIAPANIS
Zahtjev za savjetovanje:
Europski parlament, 13.9.2021.
Vijeće, 17.9.2021.
Pravna osnova:
članak 304. i članak 192. stavak 1.
Ugovora o funkcioniranju Europske unije
Nadležna stručna skupina:
Stručna skupina za poljoprivredu, ruralni razvoj i okoliš
Datum usvajanja u Stručnoj skupini:
25.11.2021.
Datum usvajanja na plenarnom zasjedanju:
8.12.2021.
Plenarno zasjedanje br.:
565
Rezultat glasanja (za/protiv/suzdržani):
145/1/3
1.
Zaključci i preporuke 1.1.
EGSO je jako angažiran u borbi protiv klimatskih promjena i odlučno tvrdi da je potrebno uvesti djelotvorne i hitne mjere.
Potrebno je usklađeno zalaganje javnosti i privatnih subjekata kako bi se osigurali aktivno sudjelovanje, potpora i preuzimanje odgovornosti građana i lokalnih zajednica te kako bi se osigurala dodatna sredstva za potporu prijelazu na niskougljično gospodarstvo.
1.2.
Europa je pogođena nezapamćenim šumskim požarima i poplavama, što se poklopilo s rekordnim sušama i toplinskim valovima.
Pametnim i održivim gospodarenjem vodama može se uvelike poboljšati kapacitet EU-a za ublažavanje i gašenje požara i poboljšanje otpornosti na obilne oborine, poplave i suše.
1.3.
Klimatske promjene i gubitak biološke raznolikosti povezani su i moraju se rješavati zajedno.
Pitanja gubitka staništa, onečišćenja, prekomjernog izlova i širenja invazivnih vrsta moraju se rješavati kako bi se osiguralo očuvanje prirodnih ekosustava te ispunjenje vitalne društvene i gospodarske uloge sektora koji se temelje na zemljištu.
1.4.
Države članice trebale bi osmisliti zakonodavne okvire kojima se poljoprivrednike i upravitelje šuma potiče da uvode nove održive poslovne modele u okviru kojih se jača biološka raznolikost, primjenjuju pravila kružnog gospodarstva i stvaraju održive prakse u proizvodnji biomase.
EGSO poziva na izradu nacionalnih programa obnove visokokvalitetnih močvara i smatra da bi emisije močvarnih staništa trebalo uzeti u obzir što prije, a ne tek od 2026. nadalje.
1.5.
Budući da ublažavanje klimatskih promjena predstavlja globalni izazov, EGSO smatra da bi napore EU-a trebalo dopuniti ciljanim i djelotvornim vanjskim raspravama o neposrednom globalnom uključivanju, pravednoj raspodjeli tereta i pravednom tržišnom natjecanju.
1.6.
EGSO poziva na opsežno promicanje i podupiranje održivih poljoprivrednih praksi poput plodoreda, oporabe organskog otpada, precizne poljoprivrede, permakulture itd.
Zemljištem se mora pažljivo gospodariti u svim državama članicama, osiguravanjem pravilne ravnoteže između konkurentnosti i održivosti te pružanjem potrebnih mogućnosti financiranja.
EGSO pozdravlja namjeru Komisije da predloži regulatorni okvir za uklanjanja ugljika u poljoprivrednom sektoru.